
Latvijas Tirdzniecības un rūpniecības kamera (turpmāk – LTRK) ir iepazinusies ar informatīvā ziņojuma projektu "Par aktualitāti zaudējušiem uzdevumiem Tieslietu ministrijas kompetencē" (26-TA-1729) un iebilst pret priekšlikumu atzīt par aktualitāti zaudējušu Ministru kabineta 2023. gada 14. februāra sēdes protokola Nr. 8 28. § 5. punktā noteikto uzdevumu par zvērinātu notāru pakalpojumu pieejamības reģionos nodrošināšanu un obligātas zvērinātu notāru iesaistes izvērtēšanu.

LTRK ieskatā informatīvajā ziņojumā minētie pasākumi apliecina, ka atsevišķi uzdevuma elementi ir īstenoti, tomēr tie nav uzskatāmi par pilnvērtīgu sākotnējā uzdevuma izpildi. DigiNotāra platformas attīstība, pilotprojekti reģionos un atsevišķu zemesgrāmatu procesu vienkāršošana ir nozīmīgi soļi pakalpojumu pieejamības uzlabošanā, taču tie galvenokārt risina jautājumu par to, kā notāru pakalpojumi tiek sniegti, nevis vai obligāta zvērināta notāra iesaiste katrā normatīvajā regulējumā paredzētajā gadījumā joprojām ir nepieciešama un samērīga.

LTRK uzskata, ka sākotnējā Ministru kabineta uzdevuma būtība bija veikt horizontālu izvērtējumu par visiem gadījumiem, kuros normatīvie akti paredz obligātu zvērināta notāra iesaisti, izvērtējot katras prasības nepieciešamību, samērīgumu un ietekmi uz administratīvo slogu. Līdz šim nav publiski pieejams šāds visaptverošs izvērtējums, kurā būtu analizēta katras prasības pievienotā vērtība, salīdzināti alternatīvi risinājumi un sniegts pamatojums obligātas notariālās iesaistes saglabāšanai vai atcelšanai.

Ņemot vērā digitālo risinājumu attīstību un kvalificēta elektroniskā paraksta plašo pieejamību, ir pamatoti atkārtoti izvērtēt, vai visos gadījumos obligāta notariāla darbība joprojām ir nepieciešama vai arī atsevišķos gadījumos to iespējams aizstāt ar citiem tiesiski drošiem, bet personām un uzņēmējiem mazāk administratīvi un finansiāli apgrūtinošiem risinājumiem.

LTRK ieskatā uzdevuma atzīšana par aktualitāti zaudējušu pirms šāda izvērtējuma veikšanas radītu situāciju, kurā netiktu sasniegts sākotnēji noteiktais mērķis - sistemātiski pārskatīt vēsturiski izveidojušās prasības par obligātu zvērinātu notāru iesaisti un nodrošināt, ka tās tiek saglabātas tikai tajos gadījumos, kuros tas ir objektīvi nepieciešams.

